Diari Oficial de la Generalitat Valenciana


Sumari del DOGV 5264, del 23-05-2006 (2006/5847)

ORDRE de 10 de maig de 2006, de la Conselleria d'Economia, Hisenda i Ocupació, per la qual s'establixen les bases reguladores per a la concessió de subvencions per al foment d'activitats de transcendència per al sistema de les relacions laborals i del mercat de treball, i es convoquen per a l'exercici pressupostari de 2006.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5264

Data del DOGV
:   23-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5847


Data del document
:   10-05-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * relació laboral
    * suport econòmic
    * ajuda pública
    * innovació
    * malaltia professional
    * seguretat en el treball

ORDRE de 10 de maig de 2006, de la Conselleria d'Economia, Hisenda i Ocupació, per la qual s'establixen les bases reguladores per a la concessió de subvencions per al foment d'activitats de transcendència per al sistema de les relacions laborals i del mercat de treball, i es convoquen per a l'exercici pressupostari de 2006. [2006/M5847]  
La funció d'utilitat pública i interés social que suposa l'actualització dels coneixements i la informació sobre el mercat de treball a la Comunitat Valenciana, per mitjà de la realització d'activitats de difusió, així com l'elaboració d'estudis en l'àmbit de les relacions laborals, i especialment els dirigits a col·lectius en situació d'exclusió del mercat laboral, com els discapacitats, o, d'acord amb el Reglament 2004/C95E/02 (DOCE de 20 d'abril de 2004), els estudis metodològics i organitzatius sobre la integració des de la perspectiva de gènere i l'avaluació de l'impacte sobre la igualtat entre home i dona, l'educació, la formació, la societat de la informació o altres servicis relacionats amb la situació de la dona en el marc de la igualtat d'oportunitats, aconsella establir les mesures de foment que constituïxen l'objecte de la present ordre.  
Per això i en virtut de les facultats que em conferix la Llei 5/1983, de 30 de desembre, de Govern Valencià, el Decret 8/2004, de 3 de setembre, del president de la Generalitat Valenciana pel qual s'assignen a la presidència i a les conselleries determinades competències, i el Decret 112/2003, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,   
ORDENE  
Article 1  
S'aproven les bases que regiran la concessió de les ajudes destinades al foment d'activitats de transcendència per al sistema de les relacions laborals, estudis sociolaborals i del mercat de treball a la Comunitat Valenciana.  
Les bases es contenen en l'annex de la present ordre i constituïxen el text normatiu i de procediment a què hauran d'acollir-se els destinataris de les ajudes.   
Article 2  
Es convoquen per a l'any 2006 les ajudes esmentades en l'article primer.  
El termini de presentació de sol·licituds, serà de dos mesos comptats a partir de l'endemà de la publicació de la present ordre en el Diari Oficial de la Generalitat Valenciana.  
Disposició addicional  
De conformitat amb el que establix la Llei 15/2005, de 26 de desembre, de Pressupostos de la Generalitat Valenciana la dotació financera per al present exercici és de 240.000 euros a càrrec del programa 315.10, Condicions de Treball i Administració de les Relacions Laborals, línia pressupostària T5453.000. D'este import s'han de minorar 45.963,42 euros per a atendre compromisos degudament adquirits en l'exercici de 2005, per la qual cosa resulta un crèdit disponible per a despesa de 194.036,58 euros.  
Disposicions finals  
Primera  
Contra el que disposa la present ordre, que posa fi a la via administrativa, podrà interposar-se recurs potestatiu de reposició davant de l'òrgan que l'ha dictat, en el termini d'un mes des de la publicació en el DOGV o ser impugnat directament davant de l'ordre jurisdiccional contenciós administratiu, en el termini de dos mesos d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa  
Segona  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desplegament i l'aplicació del que disposa esta ordre.  
Tercera  
La present ordre entrarà en vigor l'endemà de la publicació en el Diari Oficial de la Generalitat Valenciana.  
València, 10 de maig de 2006  
El conseller d'Economia, Hisenda i Ocupació,  
GERARDO CAMPS DEVESA  
ANNEX  
Bases per les quals es regula la concessió de subvencions per al foment d'activitats de transcendència per al sistema de les relacions laborals i estudis sociolaborals i del mercat de treball a la Comunitat Valenciana.  
Primera. Objecte i import de les ajudes  
1. Seran susceptibles de tindre suport les activitats que s'organitzen en l'àmbit de la Comunitat Valenciana en forma de congressos, seminaris, simposis o semblants, de transcendència per al sistema de les relacions laborals, coincidents amb campanyes, programes o prioritats de la Conselleria d'Economia, Hisenda i Ocupació, i que són les següents:  
a) Negociació col·lectiva.  
b) Bones pràctiques en les relacions laborals.  
c) Modernització del sistema de les relacions laborals.  
d) Recursos humans.  
e) Malalties professionals.  
f) Promoció de les condicions de treball.  
g) Situació de la dona en el marc de la igualtat d'oportunitats.  
h) Innovació organitzativa orientada a millorar les condicions de treball.  
i) Avaluació de la innovació tecnològica orientada a resultats.  
Així mateix, podran tindre suport projectes l'objecte dels quals siga la realització d'estudis que versen sobre les matèries indicades.  
2. No serà objecte de subvenció el finançament de les activitats d'administració ordinària pròpies de les institucions o entitats sol·licitants, així com els programes d'ens públics territorials o institucionals.  
Així mateix, quedaran expressament excloses les sol·licituds d'ajuda per a l'organització de cursos o estudis de qualsevol nivell educatiu de l'ensenyament públic o privat.  
3. La subvenció podrà arribar a un import de 60.000 euros per projecte, amb el límit del 80% del seu cost.  
Només seran susceptibles de subvenció les despeses corrents directament relacionades amb l'activitat que s'ha d'executar.   
Segona. Beneficiaris i requisits  
Podran sol·licitar les subvencions les associacions empresarials i sindicals, les universitats valencianes, les fundacions, les associacions, els col·legis professionals, les institucions i altres entitats sense fins de lucre, públiques o privades que, estant legalment constituïdes i amb àmbit d'actuació en el territori de la Comunitat Valenciana, realitzen activitats d'interés per a les relacions laborals i que reunisquen els requisits següents:  
a) Mancar la seua activitat de fins de lucre.  
b) Estar al corrent en el compliment de les seues obligacions tributàries i enfront de la Seguretat Social.  
c) Disposar d'estructura i capacitat de gestió suficients per a realitzar l'activitat que constituïx l'objecte de la subvenció.  
d) No incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions, que s'acreditarà a través dels mitjans previstos en l'apartat 7 del mateix article.  
Tercera. Contractació i subcontractació  
1. En el cas que la despesa per prestacions de servicis a realitzar per empreses de consultoria o d'assistència tècnica supere els 12.000 euros, el sol·licitant haurà de demanar com a mínim tres ofertes de diferents empreses amb caràcter previ a la contractació per a la prestació del servici, llevat que per les especials característiques de les despeses subvencionables no hi haja en el mercat suficient nombre d'entitats que el presten, o llevat que la despesa s'haja realitzat abans de sol·licitar la subvenció. L'elecció entre les ofertes presentades, que s'hauran d'aportar en la justificació, o, si és el cas, en la sol·licitud de la subvenció, es realitzarà conforme a criteris d'eficiència i economia. Es justificarà en la Memòria explicativa del projecte quan l'elecció no recaiga sobre l'oferta més econòmica.  
2. Les despeses realitzades abans de sol·licitar la subvenció podran ser admeses sense subjecció a concurrència d'ofertes prèvies. En este cas l'entitat beneficiària acreditarà en la memòria que presente les raons objectives que ha pres en consideració per a l'elecció de l'entitat prestadora del servici o subministrament.  
3. Podrà subcontractar-se totalment o parcialment l'activitat subvencionada amb entitats o empreses no sotmeses en les prohibicions de l'article 29.7 de la Llei General de Subvencions.  
Quarta. Criteris de valoració  
Per a la concessió de les subvencions es tindran en compte els criteris de valoració següents:  
a) Repercussió, rellevància i interés objectiu del projecte, fins a 30 punts.  
b) Projecció de l'esdeveniment en l'àmbit territorial, fins a 25 punts  
c) Difusió de l'activitat, fins a 20 punts   
d) Nombre d'intervinents i participants, fins a 15 punts   
e) Pressupost econòmic del projecte, fins a 10 punts.  
En el cas que per l'aplicació dels criteris anteriors es produïra igualtat en la puntuació obtinguda entre els projectes presentats, serà criteri preferent per a l'adjudicació de l'ajuda el promogut pel sol·licitant que acredite ocupar, o comprometre's a això, el percentatge major al legalment establit de treballadors discapacitats.   
Este percentatge d'ocupació s'haurà de mantindre durant la vigència temporal del projecte a executar.  
Cinquena. Sol·licituds i documentació  
1. Les sol·licituds es realitzaran per mitjà d'instància dirigida al conseller d'Economia, Hisenda i Ocupació segons model normalitzat i es presentaran en qualsevol dels registres d'entrada de la Conselleria d'Economia, Hisenda i Ocupació o en les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran de dur adjunta la documentació següent:  
a) Còpia autèntica o fotocòpia compulsada del document acreditatiu de la identitat del sol·licitant i poder bastant que acredite la seua representació.  
b) Còpia autèntica o fotocòpia compulsada dels estatuts, degudament legalitzats.  
c) Certificacions de trobar-se al corrent de les obligacions de caràcter tributari davant de la hisenda pública estatal i autonòmica, i si és el cas, de l'impost d'activitats econòmiques, en la forma regulada en l'Ordre de 30 de maig de 1996, de la Conselleria d'Economia i Hisenda, la validesa de les quals s'haurà d'estendre fins a la data de finalització del termini de presentació de sol·licituds.  
d) Certificació de trobar-se al corrent de les obligacions davant de la Seguretat Social, o autorització expressa a la Conselleria d'Economia, Hisenda i Ocupació, per mitjà de l'ompliment del corresponent model normalitzat, per a la seua obtenció de forma telemàtica.  
En el cas que l'entitat sol·licitant no es trobe obligada a estar inscrita en el Sistema de la Seguretat Social per no tindre treballadors en la seua plantilla, haurà de formular una declaració responsable en este sentit  
e) Dades de domiciliació bancària segons model facilitat a este efecte (fitxa de manteniment de tercers) excepte si s'ha presentat amb anterioritat i no ha experimentat variació, i en este cas bastarà declaració en este sentit.  
f) Projecte o memòria explicativa de l'actuació a dur a terme, amb expressió de modalitat d'execució i calendari previsible de realització.  
g) Pressupost desglossat per partides, segons despeses elegibles i detall d'actuacions de realització directa i/o realització per mitjà de subcontractació amb tercers.  
h) Activitats per a les quals se sol·licita autorització de subcontractació quan el seu cost supere els límits establits en la base tercera.  
i) Fonts de finançament i procedència, incloent-hi l'ajuda que se sol·licita.  
j) Si l'entitat sol·licitant ha iniciat l'activitat per a la qual demana subvenció abans de sol·licitar-la, adjuntarà annex a la memòria on es detallen les actuacions iniciades, la subcontractació d'estes i les despeses efectuades fins a eixa data, que es justificaran amb el conjunt de despeses subvencionables en el moment procedimental oportú.  
k) Declaració responsable sobre les ajudes que es puguen haver percebut amb la mateixa finalitat, procedents de qualssevol administracions o ens públics, nacionals i internacionals.  
l) Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
m) Declaració responsable sobre el compliment de la normativa sobre integració laboral de persones amb discapacitat, o si és el cas, acreditació d'estar-ne exempt.  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà l'interessat, de conformitat amb el que disposa l'article 71 de la mencionada llei, perquè en el termini de 10 dies, esmene la falta o adjunte els documents preceptius, amb indicació que, si no ho fa així, es dictarà una resolució en la qual es considerarà que ha desistit de la seua petició.  
4. A fi d'aconseguir una major eficàcia i racionalització dels tràmits administratius que s'han de dur a terme en la instrucció del procediment, sempre que això siga possible, no s'exigiran els documents la informació dels quals es trobe en poder d'esta administració, en aplicació de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú.  
En eixe cas, el sol·licitant haurà de fer constar la data i l'òrgan o dependència del departament on van ser presentats, sempre que no hagen variat les dades o les circumstàncies des de la data en què es van presentar o van enviar i no hagen transcorregut més de cinc anys des de la finalització del procediment a què corresponguen.  
Sisena. Procediment de concessió: instrucció i resolució  
1. El procediment per a la concessió de les ajudes es tramitarà en règim de concurrència competitiva.  
2. La instrucció del procediment la realitzarà l'Àrea de Relacions Laborals i Seguretat Laboral en els termes previstos en l'article 24 de la Llei 38/2003, de 17 de novembre, General de Subvencions. .  
3. Per a l'avaluació de les sol·licituds es constituirà una comissió de valoració que adaptarà el seu funcionament a les regles generals que s'apliquen als òrgans col·legiats, i que estarà integrada pels funcionaris de la Direcció General de Treball i Seguretat Laboral següents:   
. El cap de l'Àrea de Relacions Laborals i Seguretat Laboral, que serà el president.  
. El cap del Servici de Relacions Laborals.  
. El cap de Servici de Gestió de Programes, que actuarà com a secretari.  
4. La comissió de valoració emetrà, en un termini no superior a un mes, informe d'avaluació de les sol·licituds conforme als criteris de la base quarta. En este informe, amb expressió succinta dels motius pels quals ha procedit a la valoració i ponderació de les sol·licituds, s'establirà una prelació per ordre de major a menor puntuació. La comissió podrà efectuar recomanacions quant a l'import de les subvencions que facen viables les actuacions projectades.  
5. L'òrgan instructor, a la vista de l'expedient i de l'informe de la comissió formularà proposta de resolució definitiva que elevarà al director general de Treball i Seguretat Laboral que serà el competent per a resoldre per delegació del Conselleria d'Economia, Hisenda i Ocupació.  
6. En cas de concessió de l'ajuda, la resolució fixarà expressament la quantia de la subvenció i incorporarà, si és el cas, les condicions, obligacions i determinacions accessòries a què haja de subjectar-se el compliment de la subvenció. Les càrregues, els modes i les condicions de la subvenció s'imputaran al beneficiari, sense que este puga oposar les excepcions que, si és el cas, deriven de les seues relacions jurídiques amb tercers.   
7. Les resolucions de concessió podran retrotraure els seus efectes a l'activitat exercida amb anterioritat a la data d'aquelles, sempre que estiga inclosa en l'exercici en què es concedisca l'ajuda.  
Setena. Termini de resolució i notificació  
1. El termini màxim per a resoldre i notificar la resolució del procediment serà de tres mesos des de la finalització del termini de presentació de sol·licituds. Una vegada transcorregut este termini sense que haja recaigut resolució expressa, s'entendrà desestimada la sol·licitud.  
2. La notificació de la resolució es realitzarà en el termini dels deu dies següents al de la seua adopció, conforme al que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Contra la resolució, que posa fi a la via administrativa, podrà interposar-se recurs potestatiu de reposició davant de l'òrgan que l'ha dictada, en el termini d'un mes si la resolució és expressa i tres en cas de silenci administratiu, o ser impugnada directament davant de l'ordre jurisdiccional contenciós administratiu, en el termini de dos mesos si és expressa la resolució i sis mesos en cas de silenci administratiu, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
Vuitena. Justificació i pagament de les ajudes  
1. Els beneficiaris estaran obligats a justificar la realització de la totalitat de les activitats que han sigut objecte de la subvenció, així com acreditar les despeses produïdes.  
2. El pagament de les ajudes es lliurarà una vegada executat el projecte, d'acord amb la sol·licitud presentada i en els termes fixats per la resolució de concessió.   
3. Als efectes del que establix el punt anterior, els beneficiaris, en el termini d'un mes des de l'execució del projecte, i en tot cas abans del 15 de desembre de cada any de vigència d'estes bases, i llevat que per circumstàncies concurrents es determine un termini distint, hauran de presentar:  
a) Acreditació de la seua execució i de la despesa produïda, de conformitat amb les presents bases i resolució de concessió.  
b) Factures i la resta de documents justificatius de la despesa efectuada, d'acord amb la normativa vigent.  
c) Acreditació, si és el cas, del compliment de les obligacions i condicions que s'hagen establit en la resolució.  
4. Amb caràcter general, serà subvencionable l'IVA satisfet per l'adquisició de béns o servicis, així com qualsevol impost pagat pel beneficiari, sempre que constituïsquen despesa final suportable per este i no es repercutisquen a tercers, siga per prescripció legal o en concepte de bestretes.  
Novena. Obligacions del beneficiari  
Són obligacions del beneficiari:   
a) Realitzar, i acreditar, l'activitat que fonamenta la concessió de la subvenció, així com el compliment dels requisits i les condicions que determine la resolució de concessió i les que deriven de la llei, la seua naturalesa o objecte.  
b) El sotmetiment a actuacions de control financer que corresponen a la Intervenció General en relació amb les ajudes concedides.  
c) Fer constar de manera explícita en la difusió de les accions subvencionables el suport de la Conselleria d'Economia, Hisenda i Ocupació.  
d) Comunicar, en qualsevol moment de la vigència de l'expedient, altres ajudes públiques i privades que haja obtingut o sol·licitat per al mateix projecte amb posterioritat a la data de presentació de la sol·licitud, la qual cosa donarà lloc al corresponent expedient d'adequació de l'ajuda i adaptació a les noves circumstàncies financeres del beneficiari.  
Deu. Control de les accions. Reintegrament de subvencions  
La Direcció General de Treball i Seguretat Laboral realitzarà el control i seguiment de les accions a través de les comprovacions que considere necessàries amb vista al compliment pel beneficiari de les seues obligacions i de les condicions i termes pels quals haja obtingut subvenció.  
Donarà lloc a l'obertura d'expedient de revocació total o parcial de la subvenció concedida amb obligació de reintegrament de les quantitats que s'hagen lliurat quan concórreguen les causes de l'article 37 de la Llei General de Subvencions i particularment les següents:  
1. L'alteració d'alguna de les característiques del projecte aprovat,  
2. La falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits.  
3. L'incompliment pel beneficiari de les condicions i els terminis establits en la resolució, així com de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte.  
Per a determinar els efectes de l'incompliment, caldrà ajustar-se al caràcter essencial o no del requisit, condició o obligació incomplit. Es consideren essencials els requisits, les condicions o les obligacions que determinarien que el beneficiari no haja pogut adquirir el dret a la subvenció o que desvirtuen la finalitat principal d'esta.  
El procediment de revocació total o parcial, porte o no implícit el de reintegrament de subvencions, s'iniciarà d'ofici en els termes de l'article 69 de la Llei de Règim Jurídic de les Administracions Publiques i del Procediment Administratiu Comú, per acord de l'òrgan que haja concedit la subvenció, s'instruirà per la Direcció General de Treball i Seguretat Laboral, i es garantirà l'audiència als interessats.  
Els procediments de revocació total o parcial de subvencions i de reintegrament se subjectaren a les disposicions generals d'aplicació als procediments administratius continguts en el títol VI de l'esmentada llei procedimental.  
En tot cas, l'obertura de procediments de revocació total o parcial de les ajudes concedides i, si és el cas, del reintegrament de quantitats percebudes, no se suspendrà per l'inici d'un procediment administratiu sancionador d'acord amb el que disposa el títol IV de la Llei General de Subvencions, llevat que l'òrgan competent que acorde la iniciació d'estos procediments determine el contrari.  
Quan de les actuacions de control es desprenguen indicis constitutius de delicte, se suspendran tots els procediments de reintegrament i sancionadors incoats, es passarà el tant de culpa a la jurisdicció competent, i l'administració s'abstindrà de continuar-los fins que recaiga sentència ferma, tinga lloc el sobreseïment o es produïsca la devolució de l'expedient pel Ministeri Fiscal.  
Onze. Publicitat de les subvencions concedides  
Als efectes previstos en l'article 18 de la Llei General de Subvencions, es publicarà en el Diari Oficial de la Generalitat Valenciana la relació de les subvencions concedides d'acord amb les presents bases. Esta relació contindrà les prescripcions contingudes en el número 1 de l'article 18 mencionat, relatives a la convocatòria, el programa i el crèdit pressupostari, la quantitat concedida i la finalitat de la subvenció.   
La publicació de les ajudes concedides en cap cas suplirà la notificació als beneficiaris, ni produirà més efectes que els perseguits per la Llei General de Subvencions.